ఈడెన్‌లో విజయం సాధిస్తే
కోహ్లీ సేన నంబర్‌ 1
దుబాయ్ : కాన్పూర్‌ వేదికగా జరిగిన చారిత్రాత్మక 500వ టెస్టులో 197 పరుగులు తేడాతో టీమిండియా ఘన విజయం సాధించి యావత్‌ భారత అభిమానులను సంతోష పరిచింది.కాగా ఆ సంతోషం పది రెట్లు పెంచే అవకాశం మళ్లీ టీమిండియాకు లభించింది. ఈడెన్‌ గార్గెన్‌ వేదికగా స్వదేశంలో ఆడే 250 టెస్టులో విజయం సాధిస్తే భారత జట్టు టెస్టుల్లో తిరిగి  నంబర్‌ వన్‌గా అవతరిస్తుంది. దాయాది దేశం పాకిస్థాన్‌ నుంచి టెస్టు చాంపియన్‌ షిప్‌ గదను రాజసంతో అందుకుంటుంది. టీమిండియా కన్నా ఒకే ఒక పాయింట్‌ ఎక్కువ ఉండటంతో ఆ జట్టు నంబర్‌ 1 అయిన సంగతి తెలిసిందే.పర్యటక జట్టు న్యూజిలాండ్‌తో జరిగిన తొలి టెస్టులో ఆఫ్‌ స్పిన్నర్‌ అశ్విన్‌ రెండు ఇన్నింగ్స్‌లో 10 వికెట్లు తీసుకుని సత్తా చాటాడు. టెస్టులో 200 వికెట్ల మైలురాయిని చేరుకున్నాడు.దీంతో టెస్టు బౌలర్ల జాబితాలో రెండవ స్థానం సంపాదించుకున్నాడు. ఆల్‌రౌండర్ల జాబితాలో అగ్రస్థానంలో కొనసాగుతున్నాడు.కాగా పది సంవత్సరాల తరువాత రెండు ఇన్నింగ్స్‌ల్లోనూ సెంచరీ భాగస్వామ్యం నమోదు చేసిన విజయ్ ,పుజారా సంయుక్తంగా 20వ స్థానం నుంచి 16కు చేరుకున్నారు. ఇక అయిదు ర్యాంకులు ఎగబాకి కెఎల్‌ రాహుల్‌ 57, రోహిత్‌ 52వ ర్యాంక్‌కు చేరుకున్నారు.